HK leikur í úrvalsdeild karla í handbolta á næsta tímabili. Liðið tryggði sér deildarmeistaratitil í gær með sannfærandi sigri á Fram U.
HK og Víkingur voru jöfn að stigum fyrir lokaumferðina í gær. HK nægði sigur í gær vegna innbyrðisstöðu gegn Víkingi. HK mætti Fram U í lokaleiknum og vann sannfærandi 13 marka sigur 29-16. Víkingur vann sömuleiðis sinn lokaleik gegn Herði á Ísafirði 36-32. HK er því deildarmeistari í Grill 66 deildinni með 32 stig, jafn mörg og Víkingur í öðru sætinu. Það verða því Víkingur, Hörður, Fjölnir og Kría sem fara í umspil um laust sæti í Olísdeildinni. Unanúrslit umspilsins hefjast á miðvikudag.
Haukar geta orðið deildarmeistarar í Ollísdeild karla í kvöld. Þeir þurfa að ná í stig á heimavelli gegn nágrönnum sínum í FH, og takist það verða þeir deildarmeistarar í þrettánda sinn. Þá eru tveir leikir í undanúrslitum í umspili um sæti í Olísdeild kvenna í dag. Sameiginlegt lið Fjölnis og Fylkir mætir þar HK, en HK vann fyrri leik liðanna. Í hinum leiknum mætast ÍR og Grótta og þar er Grótta 1-0 yfir í einvíginu fyrir seinni leikinn.
Úrslitakeppni Dominos-deildar kvenna í körfubolta hófst í gærkvöld. Deildarmeistarar Vals fengu Fjölni í heimsókn á Hlíðarenda og unnu afar sannfærandi sigur 90-49. Í hinum leiknum unnu Haukar Keflavík með 14 stigum 77-63. Valur og Haukar leiða því einvígin með einum sigri gegn engum. Þá hefst úrslitakeppnin í Dominos deild karla í körfubolta í kvöld þegar annars vegar Stjarnan og Grindavík mætast og hins vegar Keflavík og Tindastóll.
Í dag verður leikið til úrslita í ensku bikarkeppninni þar sem mætast Chelsea og Leicester. Leikurinn hefst fimm mínútur yfir fjögur. En í gær unnu Englandsmeistarar Manchester City Newcastle 4-3 á útivelli. Manchester City varð með þessu fyrsta liðið í ensku úrvalsdeildinni til að vinna 12 útileiki í röð.
Nóg er um að vera í íþróttunum í dag. Í gær tryggði HK sér sæti í efstu deild karla í handbolta, og í dag hefst úrslitakeppnin í úrvalsdeild karla í körfubolta.